**Mladí maliari sa môžu prihlasovať do prestížnej súťaže**

Bratislava, 1. apríla 2019 **– Súťaž Maľba zviditeľňuje a podporuje talenty spomedzi nastupujúcej novej generácie profesionálnych maliarov už 14 rokov. Nadácia VÚB ako organizátor dnes otvára nový ročník súťaže. Mladí umelci, ktorí sa venujú výtvarnému médiu maľba, môžu svoje diela prihlasovať prostredníctvom stránky** [**www.malbaroka.sk**](http://www.malbaroka.sk) **do 15. júna 2019. Odborná porota z nich vyberie 20 finalistov. Z nich vzídu na jeseň traja víťazi, ktorí získajú od Nadácie VÚB spolu 20-tisíc eur.**

Mladým talentovaným výtvarníkom sa opäť otvára príležitosť získať pozornosť umeleckej sféry, uznanie renomovaných expertov ako aj možnosť porásť na svojej profesionálnej dráhe vďaka finančnej podpore. Už 14. ročník súťaže „*Maľba - Cena Nadácie VÚB za maliarske dielo pre mladých umelcov*,“ začína práve dnes s cieľom nielen pomôcť samotným talentom, ale tiež dlhodobo približovať súčasné mladé výtvarné umenie širokej verejnosti.

*„Našu súťaž môžeme s hrdosťou označiť za jeden z najvýraznejších odrazových mostíkov v živote mnohých slovenských maliarov. Mená ako napríklad Erik Šille, Ján Vasilko, Andrej Dúbravský, Monika Pascoa Mikyšková či Žofia Dubová svedčia o tom, že počiatočná podpora cez túto iniciatívu prináša krásne ovocie. Aj tento rok chceme pozvať mladých umelcov, ktorí majú víziu venovať sa profesionálne maliarstvu ako svojmu životnému poslaniu, aby prihlásili svoje práce a chopili sa svojej šance,“* hovorí Alexander Resch, predseda správnej rady Nadácie VÚB.

Do súťaže Maľba môžu prihlasovať svoje diela profesionálni maliari do 35 rokov, ktorí majú ukončené výtvarné vzdelanie, sú teda absolventi VŠ výtvarného zamerania s minimálne bakalárskym diplomom. Registrácia prebieha cez online formulár na [www.malbaroka.sk](http://www.malbaroka.sk), kde je uvedený štatút súťaže vrátane parametrov prihlasovaných diel, ktoré sa účastníci súťaže zaväzujú dodržiavať. Uzávierka prihlášok je 15. júna 2019.

Garantom nestranného a odborného hodnotenia všetkých prihlásených diel, ktoré spĺňajú kritériá súťaže, je každý rok medzinárodná porota zložená z popredných európskych výtvarných umelcov, teoretikov, kurátorov, galeristov a pedagógov. Porota bude posudzovať diela v dvoch kolách. V júli oznámi finálovú 20-ku umelcov vybranú na základe hodnotenia diel v digitálnej podobe a na jeseň vyhlási na základe posúdenia fyzických diel troch víťazov. Tí získajú od Nadácie VÚB odmeny vo výške 3 500, 6 500 a 10 000 eur. Zavŕšením súťaže bude už tradične výstava 20 finálových diel v bratislavskej Galérii Nedbalka, ktorú Nadácia VÚB sprístupní pre širokú verejnosť bezplatne.

Zmysel tejto podpory mladých umelcov približuje aj [rozhovor](https://srdcovky.nadaciavub.sk/maliarka-jarmila-sabova-dzuppova-bez-malby-mam-pocit-ze-neviem-o-sebe-a-o-svete-nic/) s jednou z ocenených maliarok v rámci minulého ročníka súťaže Maľba, Jarmilou Sabovou Džuppovou, publikovaný v online magazíne Nadácie VÚB [www.srdcovky.sk](http://www.srdcovky.sk).

**Informácie pre médiá:**

Dominik Miša, PR manažér VÚB

Tel.: +421-2-5055 2205, 0904 754 020

Email: [dmisa@vub.sk](mailto:dmisa@vub.sk); tlacove@vub.sk

Lucia Luptáková, PR manažér VÚB

Tel.: +421-2-5055 2130, 0903 500 480

Email: [lluptakova1@vub.sk](mailto:lluptakova1@vub.sk); [tlacove@vub.sk](mailto:tlacove@vub.sk)